DJNovice - oktober 2023

**PRENOVA PORTALA JAVNIH NAROČIL – POMEMBNO OBVESTILO ZA NAROČNIKE**

Spoštovani uporabniki portala javnih naročil,

v DJNovicah meseca julija 2023 smo vas obvestili o prenovi portala javnih naročil (v nadaljevanju: portala) in obveznosti priprave in implementacije spremenjenih obvestil (standardnih obrazcev), s predvidenim datumom vzpostavitve in pričetka uporabe najkasneje do 25. oktobra 2023.

Obveščamo vas, da je Evropska komisija podaljšala obdobje sprejemanja (trenutno) veljavnih standardnih obrazcev. Z namenom še kvalitetnejše priprave novih eObrazcev (»eForms«) in predvsem z namenom zagotovitve dodatnih usposabljanj in izobraževanj uporabnikov portala, s čimer bo omogočen lažji prehod, je bila sprejeta odločitev, da bo prenovljen portal javnih naročil vzpostavljen in se bo uporabljal **predvidoma od 3. januarja 2024**. Navedena odločitev je bila sprejeta tudi na podlagi pregleda statističnih podatkov o objavljenih obvestilih v preteklih letih, ki kažejo na najmanjše število objavljenih obrazcev v mesecu januarju (predvsem v primerjavi z mesecema oktobrom in novembrom).

Glede na pogosto izpostavljeno dilemo, kako bo po prenovi portala, želimo poudariti, da bo tudi v primeru, če je bilo obvestilo objavljeno na obstoječih (starih) obrazcih še pred prenovo, po vzpostavitvi prenovljenega portala omogočeno nemoteno nadaljevanje izvajanja vseh aktivnosti iz predhodno objavljenega obrazca. Povedano drugače, tudi če bo za določeno javno naročilo obvestilo o naročilu objavljeno pred datumom vzpostavitve prenovljenega portala, po vzpostavitvi prenovljenega portala pa bo za to naročilo potrebno objaviti še na primer odločitev o oddaji in obvestilo o oddaji naročila, bo to omogočeno. Obvestilo o oddaji naročila bo primeroma (samo) potrebno objaviti v novi predpisani obliki in vsebini (npr. namesto standardnega obrazca EU 3 – SL se bo uporabil eObrazec EUe29).

Vseeno pa naročnike še vedno pozivamo k razmisleku o načrtovanih potrebah po objavi javnega naročila pred oziroma po datumu vzpostavitve prenovljenega portala. Naročnikom predlagamo, da že objavljena naročila z objavo vseh ustreznih obrazcev (npr. obvestila o oddaji naročila), v kolikor je to mogoče, zaključijo pred datumom vzpostavitve prenovljenega portala. Za pripravo in objavo novih naročil pa svetujemo, razen če drugače ni mogoče, da jih pošljejo v objavo po datumu vzpostavitve prenovljenega portala, ko bodo že v veljavi novi eObrazci in bo v celoti vzpostavljen delovni tok objavljanja novih eObrazcev.

Vsa obvestila, objavljena pred dnevom vzpostavitve prenovljenega portala, bodo nanj tudi prenesena in bo iz njih omogočeno izvajanje ustreznih akcij za objavo naslednjih potrebnih obvestil oziroma dokumentov. Ponovno opozarjamo, da bodo vsa obvestila iz seznama obrazcev posameznega uporabnika na dan vzpostavitve prenovljenega portala, shranjena v statusu »Osnutek – Z napakami«, »Osnutek – Pravilen« ali »Zavrnjen«, izbrisana in ne bodo prenesena na prenovljeni portal. Uporaba sedaj veljavnih standardnih obrazcev po tem datumu ne bo več mogoča.

**Dodatno želimo poudariti in opozoriti, da bodo obstoječi (stari) obrazci, poslani v objavo do vključno srede, 27. 12. 2023, do 16. ure, objavljeni v obstoječem formatu. Za vsa obvestila, poslana v objavo po prenovi portala, predvidoma 3. 1. 2024, bo potrebno uporabiti nove eObrazce. V času po 27. 12. 2023 do vzpostavitve prenovljenega portala pa bo omogočeno objavljanje drugih dokumentov (npr, odločitev, pogodb), zastavljanje vprašanj in objavljanje odgovorov.**

Obveščamo vas tudi, da bo prihodnje usposabljanje oziroma delavnica na temo vzpostavitve prenovljenega portala javnih naročil predvidoma izvedena v torek, 24. 10. 2023, pri čemer bodo podrobne informacije in možnost prijave na dogodek podane v prihodnjih dneh.

**OBVESTILO O NADGRADNJI SISTEMA e-JN**

Obveščamo vas, da je bil informacijski sistem e-JN z **dnem 3. 10. 2023** nadgrajen. Ob prijavi v sistem e-JN bo moral uporabnik naročnika preveriti svoje kontaktne podatke in preveriti način obveščanja iz sistema e-JN. Več o novostih najdete med [Več informacij naročniki](https://ejn.gov.si/aktualno/vec-informacij-narocniki.html), pod Navodili za uporabo e-JN – NAROČNIKI, od str. 71 naprej in med [Več informacij ponudniki](https://ejn.gov.si/aktualno/vec-informacij-ponudniki.html), pod Navodili za uporabo e-JN –PONUDNIKI, od str. 28 do 31 in od strani 45 naprej.

**INFORMACIJE O SISTEMU e-JN**

Vse splošne informacije najdete na [spletni strani informacijskega sistema e-JN](https://ejn.gov.si/).

Za **NAROČNIKE** je posodobljena naslednja dokumentacija:

* Navodila za uporabo informacijskega sistema e-JN-NAROČNIKI - POSODOBLJENO
* Pogosto zastavljena vprašanja in odgovori- NAROČNIKI – POSODOBLJENO
* Vzorčna razpisna dokumentacija – POSODOBLJENO

Za **PONUDNIKE** paje na voljo naslednja posodobljena dokumentacija:

* Navodila za uporabo informacijskega sistema e-JN-PONUDNIKI - POSODOBLJENO
* Pogosto zastavljena vprašanja in odgovori- PONUDNIKI - POSODOBLJENO

**PRIJAZEN OPOMNIK – prošnja za izpolnitev anket**

Ministrstvo za javno upravo si s številnimi ukrepi in spremembami zakonodaje aktivno prizadeva na področju dviga konkurenčnosti in sodelovanja naročnikov pri izvajanju postopkov javnega naročanja, o čemer smo več pojasnili v julijskih DJNovicah, kjer smo vas tudi zaprosili za **izpolnitev ankete**, ki jo je pripravil OECD.

[Vprašalnik](https://ec.europa.eu/eusurvey/runner/323515f8-0ac2-9794-a698-bc4e48c183cd) vsebuje 22 vprašanj. Vprašanja se nanašajo na **različne pristope, ki jih uporabljate kot oblike sodelovanja** pri izvajanju javnega naročanja ter na **ukrepe za povečanje konkurenčnosti**, s katerimi ste seznanjeni.

Vprašalnik je del mednarodnega projekta, zato nam bodo rezultati v veliko pomoč **pri analizi trga** javnega naročanja v Sloveniji in pri pripravi nadaljnjih ukrepov, odgovori pa **ne bodo analizirani na nivoju posameznega naročnika**.

Številni med vami ste vprašalnik že izpolnili, za kar se vam najlepše zahvaljujemo! Vprašalnik bo za odgovarjanje odprt **do četrtka, 26. oktobra 2023**. Vsakega dodatnega odgovora, ki bo prispeval k reprezentativnosti ankete, bomo nadvse veseli.

Že vnaprej hvala za vaše sodelovanje in pomoč!

**IZVEDENA PREDSTAVITEV PRENOVE PORTALA JAVNIH NAROČIL IN UVAJANJA NOVIH E-OBRAZCEV V SISTEM SLOVENSKEGA JAVNEGA NAROČANJA**

Na Ministrstvu za javno upravo smo skupaj z Uradnim listom Republike Slovenije dne 19. 9. 2023 izvedli brezplačno predstavitev prenove portala javnih naročil in uvajanja novih e-Obrazcev v sistem slovenskega javnega naročanja.

Na predstavitvi je bilo prisotnih preko 200 udeležencev, ki predstavljajo uporabnike portala javnih naročil, tako na strani naročnikov kot ponudnikov.

Gradivo predstavitve je objavljeno na spletni strani e-JN [Arhiv izobraževanj (gov.si)](https://ejn.gov.si/direktorat/profesionalizacija/arhiv-izobrazevanj.html).

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>